מברך את ח”כ עידן רול על החשיבה העצמאית ועל הסירוב לחזור לשישי באוקטובר. הציבור דורש הנהגה שמבינה את גודל השעה – שיח לאומי וליברלי, ציונות שמחוברת לזהותה ולערכי החירות שלה, ולא עוד פוליטיקה של עסקנים ושבלונות.

הליכוד הוא הבית של הימין הלאומי-ליברלי, של הציונות שמבינה שחירות, ביטחון ומורשת יהודית הולכים יחד. אבל אם לא נקשיב לרחשי הציבור ולא נרענן את השורות – נאבד את מעמדנו כמפלגת העם.

הערב במרכז הליכוד נקבע את התאריך לוועידה שבה ייבחר מרכז חדש – הזדמנות היסטורית להכניס יותר קולות צעירים, יותר אנשי דור הניצחון. לאורך השנים, כשהיו פחות בחירות במרכז, קבוצות עסקניות צברו כוח על חשבון אידאולוגיה. הבחירות הקרובות הן ההזדמנות שלנו להחזיר את הליכוד לערכים שלו – אם נפספס אותה, ייתכן שלא תהיה לנו עוד אחת.

אני קורא לאמץ את הצעתו של ח”כ משה פסל להעניק למשרתי המילואים ולמשפחותיהם, הרי הם דור הניצחון, הנחה בדמי ההצטרפות לליכוד ולבטל את תקופת ההמתנה לחברות מלאה.

אם דור הניצחון לא ימצא בליכוד את הבית הפוליטי שלו – זה יהיה כישלון שלנו. הליכוד לא צריך לשנות את ערכיו – הם בדיוק מה שהמדינה צריכה. אבל אנחנו כן צריכים להשמיע אותם בקול ברור, חזק ובלי פחד, תוך הכנסת דם חדש וקולות צעירים למנגנונים שלנו, שיבטיחו שהליכוד יישאר רלוונטי ומוביל גם בעתיד.